
Pirmosios šviežios lietuviškos šilauogės – jau parduotuvėse: pasakė, kiek šiemet kainuoja šių uogų indelis
Lietuviškų šilauogių sezonas pamažu įsibėgėja, tačiau šių metų derlių vietos augintojai vadina vienu skurdžiausių per visą pastarąjį dešimtmetį. Nepaisant gamtos išbandymų, šviežios vietos ūkininkų uogos jau lietuviško prekybos tinklo „Maxima“ parduotuvėse, o šiemet jų kaina – mažesnė nei pernai.
„Maximos“ Vaisių ir daržovių pirkimų skyriaus vadovė Julija Butkevič sako, kad lietuviškų šilauogių kasmet laukiama ne tik dėl ypatingo skonio, bet ir dėl išskirtinio šviežumo. 
„Lietuvoje užaugintos uogos į parduotuves atkeliauja itin greitai, todėl tautiečiai gali mėgautis jų šviežumu ir kokybe. Ilgametė partnerystė su vietos augintojais leidžia užtikrinti maksimaliai trumpą tiekimo grandinę ir kasmet pasiūlyti žemos kainos bei kokybės santykį. Nors šiemet šilauogių augintojams gamta buvo negailestinga, 500 gramų šviežių lietuviškų šilauogių indelis šiuo metu pirkėjams kainuoja visu euru mažiau nei pernai“, – sako J. Butkevič. 
Blogiausi metai per trylika sezonų 
Nuo 2015 metų visą savo užaugintų šilauogių derlių „Maximai“ tiekianti Dzūkijoje, Alytaus rajone įsikūrusi Mantė Marcinkevičienė dalijasi, kad nors uogas augina jau virš 13 metų ir per juos teko matyti įvairiausių išbandymų, šiųmetinis sezonas pareikalavo daugiausia kantrybės.
„Tai – sudėtingiausi metai per visą laiką, kiek dirbame. Jau pernai dėl vėlyvų šalnų metai nebuvo labai geri, o šiemet, manau, galime prarasti net iki 75 proc. potencialaus derliaus. Šiek tiek gelbėja tai, kad mūsų laukai yra banguoto reljefo. Aukštesnėse vietose dalis derliaus išliko, o žemumose esančius šilauogių krūmus pastaroji ypač šalta žiema praktiškai visiškai sunaikino“, – pasakoja šilauogių augintoja. 
Pernai iš savo daugiau nei 7 hektarų ūkio M. Marcinkevičienė pririnko apie 12 tonų šilauogių. Šiemet, pasak jos, sunku prognozuoti, ar pavyks surinkti 6 tonas. Be gamtos išdaigų, šilauogių derlių stipriai sumažinti gali ir ligos. Pagrindinės ir pavojingiausios iš jų, pasak šilauogių augintojos, yra antraknozė ir pilkasis puvinys, galinčios labiausiai pažeisti uogas ir sunaikinti visą derlių. 
„Ryškias mėlynas sunokusias uogas taip pat noriai lesa varnėnai, varnos, kuosos, šarkos. Tikras gardumynas šilauogės yra ir lapėms bei kiškiams. Septynių hektarų ploto niekaip neapsibetonuosi, o po paprasta tvora šie gyvūnėliai lengvai patenka. Užtaisai vieną urvą – netrukus išsirausia kitą. Taip ir draugaujam“, – šypteli šilauogių augintoja. 
Išskirtinė kokybė ir šviežumas 
M. Marcinkevičienė pasakoja, kad jos ūkyje nuskintos šviežios šilauogės parduotuvių lentynose paprastai atsiduria antrą parą po skynimo. Uogos kruopščiai išrūšiuojamos, atšaldomos iki 2–4 laipsnių temperatūros, pakuojamos ir vežamos į logistikos centrą. 
Pasak šilauogių augintojos, lietuviško prekybos tinklo „Maxima“ keliami kokybės kontrolės reikalavimai augintoją skatina pasistiebti. Per dešimtmetį bendradarbiavimo, jos ūkį papildė šaldytuvai, keitėsi patalpos – visa tai tam, kad uogos pirkėjus pasiektų kokybiškos, šviežios ir atitinkamos temperatūros.
J. Butkevič antrina, kad ilgametis bendradarbiavimas su vietos ūkiais palengvina tarpusavio supratimą ir džiaugiasi, kad kokybės kontrolė ir maisto sauga svarbi ne tik prekes parduodančiam tinklui, bet ir jas auginantiems gamintojams. Tai vertina ir pirkėjai, kurie rinkdamiesi prekes vaisių ir daržovių skyriuje mielai teikia prioritetą šalyje augintoms gėrybėms, ypač jų sezono metu.
Ir sveikam kokteiliui, ir desertui 
Pasak M. Marcinkevičienės, nors šviežios šilauogės gardžiausios vos nuskintos, jos puikiai tinka ir ilgesniam saugojimui. „Įprastame šaldytuve jos gali išsilaikyti maždaug savaitę, o mažesnėje, maždaug dviejų laipsnių temperatūroje – dvigubai ar trigubai ilgiau. Šių, dietologų labai giriamų, uogų galima užsišaldyti ir žiemai. Aš pati jas šaldau penkių litrų kibirėliuose, nieko papildomai nepridėdama. Žiemą atitirpinu įprastame šaldytuve ir mėgstu naudoti kokteiliuose – su bananu, jogurtu, pienu ar kefyru“, – pataria M. Marcinkevičienė. 
Norintiems sotesnio kokteilio ir turintiems pakankamai galingą trintuvą, šilauogių augintoja rekomenduoja pridėti saują riešutų, o norintiems saldžiau – šaukštą medaus. Šios itin mažai cukraus turinčios uogos taip pat puikiai tinka ir salotose, pavyzdžiui, su fetos sūriu, šviežiais salotų lapais ir mėta. 
Šilauogių kokteilis
Šiuo skaniu, maistingu, nebrangiu ir naudingu kokteiliu, pasak M. Marcinkevičienės, galima mėgautis ištisus metus. Pati šilauogių augintoja į jį paprastai deda šaldytas, neatitirpintas uogas, bet galima naudoti ir šviežias. Pagaminti kokteiliui reikės: 
· 300 g šviežių lietuviškų šilauogių;
· 2 bananų;
· 300 ml pieno, kefyro arba graikiško jogurto;
· saujos smulkintų riešutų;
· 1–2 v. š. medaus ar klevų sirupo (pagal skonį). 
Gaminimas. Viską suberkite į trintuvą ir suplakite iki vientisos masės. Jei norite dar sotesnio kokteilio varianto, papildomai galima įdėti ir avižinių dribsnių, linų sėmenų ar kitų savo mėgstamų ingredientų.
Šilauogių trupiniuotis 
Šiam paprastam, nebrangiam ir greičiau nei per valandą paruošiamam gardumynui reikės: 
· 600 g šviežių lietuviškų šilauogių;
· 60 g cukraus;
· 15 g krakmolo;
· 1 v. š. citrinos sulčių;
· 120 g kvietinių miltų;
· 80 g avižinių dribsnių;
· 100 g sviesto;
· 80 g cukraus;
· druskos, cinamono (pagal skonį). 
Gaminimas. Kepimo inde sumaišykite šilauoges, cukrų, krakmolą ir citrinos sultis. Kitame dubenyje sumaišykite miltus, avižinius dribsnius, cukrų, druską ir cinamoną. Sudėkite atšaldytą sviestą ir pirštais sutrinkite iki stambių trupinių. Šį mišinį tolygiai užpilkite ant šilauogių. 180 laipsnių temperatūros orkaitėje kepkite  35–40 minučių. Galima valgyti vieną, su ledais ar plakta grietinėle. Skanaus! 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 
Daugiau informacijos:
El. paštas komunikacija@maxima.lt 

